I sidste uge skete det i Maragerfjord, og i denne uge er det Rebild, der står for skud.

Metoden er klar. Der bliver klippet hul i sidedøren på varevognen og stjålet værdifuldt værktøj. Det skete natten til fredag i sidste uge på to af den type køretøjer, der holdt på Skovvejen i Mariager. I den ene bil blev der stjålet diverse værktøj for 7000 kroner, mens der i den anden ikke blev stjålet noget. I starten af denne uge er den gal igen. Har tyvene været på rov i både Mariagerfjord og Vesthimmerlands Kommuner, hvor i alt syv varebiler er blevet bestjålet. Og det er netop sket igen - denne gang på Banevænget i Nørager. Tyveriet skete mellem onsdag klokken 18.00 og 6.15 torsdag morgen. En Ford Transit holdt på adressen, hvor en eller flere tyve klippede hul i sidedøren og stjal værktøj. Politiet har ikke oplyst værdien på værktøjet. Skete også længere nordpå Samme metode er brugt ved en række tyverier i firmabiler i Østervrå natten til torsdag i sidste uge - her var der indbrud i fire håndværkerbiler, der var parkeret med kort afstand mellem hinanden. Der blev stjålet værktøj for over 100.000 kroner, vurderede politiet. Metoden var den samme - to biler på Højlundsvej, en på Blomstervænget og endelig en på Bakkevænget fik skåret hul i stålet til metalskydedøren. - I alle tilfælde (i Østervrå red.) har de skåret et hul for at komme ind til låsemekanismen og låse døren op, fortalte Peter Skovbak til TV2 Nord . Politiet undersøger torsdag det seneste tyveri i Nørager nærmere. Har du hørt eller set noget, kan du kontakte politiet på 114.